Konfliktløsning

Offersentrert induksjon og ICPS metoden er to modeller vi bruker i arbeidet

med konfliktløsning. Metodene er hentet fra Kari Lamers bok “Du og jeg og vi

to”.

**Offersentrert induksjon**

Dette er en metode som kan brukes med barn fra 0-3 år. Induksjon innebærer

at man påpeker for barnet følgende av dets atferd overfor andre mennesker, og

består av følgende trinn:

1. Barnets oppmerksomhet rettes mot hvordan den andre har det. Den

voksne forklarer dersom det ikke er tydelig for barnet.

2. Videre i denne metoden legges det vekt på at den voksne skal understreke

at det er det barnet har gjort som er grunnen til at den andre er lei seg.

3. Man skal i tillegg prøve å få barnet til å gjenopprette den negative

handlingen, for eksempel ved å gå tilbake til den andre og utføre en positiv

handling.

Kari Lamer nevner i forbindelse med denne metoden at mange barnehager har en

regel om at den som har gjort en negativ handling skal si unnskyld. Dette mener

hun er en altfor lettvint måte å komme ut av problemet på. Barna vil antagelig

ikke utvikle det prososiale læringspotensialet ved situasjonen ved kun å si

unnskyld. Lamer mener vi må kreve mer av barnet, for eksempel at tårnet som

ble revet bort skal bygges opp igjen, eller at barnet som har slått et annet barn

trøster og ”gjør godt” igjen. Men her er det viktig å ta hensyn til ”offeret”

kanskje det ikke har lyst på en klem eller kos med en gang….

**Problemløsningsstrategien ICPS** (Interpersonal Communication Problem Solving)

er en metode som består av fem trinn. Denne metoden passer for barn fra 3 år

og oppover.

Trinn 1: Klargjøring av problemet

Trinn 2: Forslag til løsninger

Trinn 3: Vurdere løsningsforslagene

Trinn 4: Valg av løsning

Trinn 5: Evaluering

De voksnes oppgave ved bruk av denne metoden er å være møteleder/intervjuer.

Man skal ikke løse konflikten for barna, men oppfordre barna til selv å finne en

løsning som alle parter kan akseptere. Det er viktig at de voksne forholder seg

nøytrale i forhold til problemet, de skal ikke fordele skyld.

Når man skal kartlegge situasjonen (trinn 1) er det viktig å bruke spørreord som:

Hva er det som har skjedd? Hvordan skjedde det? Hvem var der? Osv.

Man skal ikke bruke spørreordet hvorfor. Da kan barna lett bli opptatt av å bortforklare situasjonen. Videre er det viktig å la alle parter komme til orde. Alle skal bli hørt, og det er de voksnes ansvar å hjelpe de barna som har problemer med å forklare seg. Barna må vente på tur, den som snakker skal ikke bli avbrutt.

Når barna skal komme med forslag til løsning (trinn 2,3,4) er det igjen viktig at

alle parter skal si noe. Hvis ikke er det lett for at løsningen blir urettferdig. Den

endelige løsningen skal være en felles løsning som alle er enige i.

De voksne må følge opp barna i etterkant (trinn 5) for å forsikre seg om at

løsningen fungerer, hvis den ikke gjør det må de sammen med barna

finne en annen løsning.